ຊາວອີສຣາແອລ ແລະຊາວປາແລັສໄຕນ໌ ລໍຖ້າເບິ່ງນະໂຍບາຍໃໝ່ ຂອງສະຫະລັດ ໃນພາກຕາເວັນອອກກາງ 
ລັດຖະບານຊຸດໃໝ່ຂອງທ່ານໄບເດັນກ່າວວ່າ “ການໝັ້ນໝາຍຂອງຕົນ ຕໍ່ຄວາມປອດໄພຂອງອິສຣາແອລນັ້ນ ແມ່ນສັກສິດ” ອີງຕາມລັດຖະມົນຕີກະຊວງການຕ່າງປະເທດ ທ່ານແອນໂທນີ ບລິງເກັນ.
ໃນຂະນະທີ່ໂລກສ່ວນຫຼາຍ ຍິນດີນໍາການທີ່ທ່ານໂຈ ໄບເດັນ ຖືກເປັນປະທານາທິບໍດີສະຫະລັດ ແຕ່ບາງຄົນຢູ່ໃນອິສຣາແອລ ຮູ້ສຶກເປັນຫ່ວງວ່າ ທ່ານຈະປ່ຽນນະໂຍບາຍຕໍ່ພາກຕາເວັນອອກກາງຂອງສະຫະລັດ ທ່ານໄບເດັນ ໄດ້ກ່າວໄປແລ້ວວ່າ ທ່ານຢາກຈະກັບຄືນເຂົ້າຮ່ວມຂໍ້ຕົກລົງນິວເຄລຍກັບອີຣ່ານ ຊຶ່ງອິສຣາແອລ ຄັດຄ້ານ ຊາວປາແລັສໄຕນ໌ ກ່າວວ່າ ພວກເຂົາເຈົ້າຫວັງວ່າ ທ່ານໄບເດັນ ຈະລົບລ້າງນະໂຍບາຍບາງສ່ວນຂອງອະດີດປະທານາທິບໍດີ ດໍໂນລ ທຣຳ ລິນດາ ແກຣດສຕີນ ສົ່ງລາຍງານໃຫ້ວີໂອເອ ຈາກນະຄອນຫຼວງ ເຈຣູຊາແລັມ ຊຶ່ງໄຊຈະເລີນສຸກ ຈະນຳເອົາລາຍລະອຽດມາສະເໜີທ່ານ ຊາວປາແລັສໄຕນ໌ ຢູ່ໃນເຂດຝັ່ງຕາເວັນຕົກຂອງແມ່ນ້ຳຈໍແດັນຫຼື West Bank ຍິນດີນຳການເລືອກຕັ້ງ ເປັນປະທານາທິບໍດີ ຂອງທ່ານໂຈ ໄບເດັນ ໂດຍຫວັງຢາກໃຫ້ມີການປ່ຽນແປງນະໂຍບາຍຢູ່ໃນພາກຕາເວັນອອກກາງຂອງອະດີດປະ ທານາທິບໍດີ ດໍໂນລ ທຣຳ ທ່ານຄາເລດ ອາບູ ທາວເມ ນັກຂ່າວຊາວປາແລັສໄຕນ໌ ກ່າວເປັນພາສາອັງກິດ ຜ່ານທາງສໄກປ໌ ວ່າ “ບູລິມະສິດທຳອິດຂອງປາແລັສໄຕນ໌ແມ່ນໃຫ້ນຳເອົາອັນທີ່ເອີ້ນວ່າ ຂະບວນການສັນຕິພາບກັບຄືນເຂົ້າສູ່ເສັ້ນທາງອີກ ພວກເຂົາເຈົ້າ ຢາກໃຫ້ລັດຖະບານທ່ານໄບເດັນຟື້ນຟູການແກ້ໄຂແບບມີສອງປະເທດ ຊຶ່ງພວກເຂົາເຈົ້າເຊື່ອວ່າ ໄດ້ຖືກທຳລາຍທັງໝົດ ໂດຍລັດຖະບານທ່ານທຣຳ ພວກເຂົາເຈົ້າຢາກພົວພັນກັບລັດຖະບານຂອງສະຫະລັດຄືນໃໝ່ ປາແລັສໄຕນ໌ ໄດ້ຂວ້ຳບາດລັດຖະບານຂອງສະຫະລັດ ນັບຕັ້ງແຕ່ເດືອນທັນວາ 2017 ເປັນຕົ້ນມາເມື່ອທ່ານທຣຳ ໄດ້ຮັບຮູ້ ເຈຣູຊາແລັມ ເປັນນະຄອນຫຼວງຂອງອິສຣາແອລ ” ລັດຖະບານຊຸດໃໝ່ຂອງທ່ານໄບເດັນ ກ່າວວ່າ “ການໝັ້ນໝາຍຂອງຕົນຕໍ່ຄວາມປອດໄພຂອງອິສຣາແອລນັ້ນ ແມ່ນສັກສິດ” ອີງຕາມລັດຖະມົນຕີກະຊວງການຕ່າງປະເທດ ທ່ານແອນໂທນີ ບລິງເກັນ ທ່ານລັດຖະມົນຕີ ແອນໂທນີ ບລິງເກັນ ກ່າວວ່າ “ທາງທີ່ດີທີ່ສຸດ ແລະບາງທີພຽງແຕ່ທາງດຽວ ເພື່ອຮັບປະກັນອະນາຄົດຂອງອິສຣາແອລ ເປັນປະເທດປະຊາທິປະໄຕຂອງຊາວຢິວ ແລະອຳນວຍໃຫ້ ປາແລັສໄຕນ໌ເປັນປະເທດ ຊຶ່ງພວກເຂົາເຈົ້າມີສິດທີ່ຈະໄດ້ຮັບ ໂດຍຜ່ານອັນທີ່ເອີ້ນວ່າ ການແກ້ໄຂແບບມີສອງປະເທດ ” ລັດຖະບານອິສຣາແອລ ຂອງທ່ານເບັນຈາມິນ ເນຕັນຢາຮູ ຕິດພັນຢ່າງໃກ້ຊິດກັບທ່ານທຣຳ ແລະບາງຄົນກ່າວວ່າ ອິສຣາແອລ ຈະຕ້ອງໄດ້ເຮັດວຽກໜັກ ເພື່ອໄດ້ຮັບການສະໜັບສະໜຸນຈາກພັກເດໂມແຄຣັດຄືນມາ ທ່ານຊາລລາຍ ເມີຣີດໍ ອະດີດເອກອັກຄະລັດຖະທູດອິສຣາແອລປະຈຳສະຫະລັດ ກ່າວວ່າ “ພວກເຮົາບໍ່ຄວນສ່ຽງດ້ານແຫລ່ງສະໜັບສະໜຸນເບີນຶ່ງຂອງພວກເຮົາ ຢູ່ໃນອາເມຣິກາ ຊຶ່ງເປັນການສະໜັບສະໜຸນຈາກທັງສອງພັກການເມືອງ ອັນນີ້ໄດ້ຮັບຄວາມເສຍຫານ ແລະຖ້າຂ້າພະເຈົ້າສາມາດເບິ່ງວ່າ ແງ່ລົບໃຫຍ່ສຳລັບອິສຣາແອລ ໃນເວລາທ່ານທຣຳ ເປັນປະທານາທິບໍດີ ມັນແມ່ນຄັ້ງນີ້ແຫລະ ” ບັນດານັກວິເຄາະຊາວອິສຣາແອລສ່ວນຫຼາຍ ກ່າວວ່າ ພາກຕາເວັນອອກກາງຈະຢູ່ຂັ້ນລຸ່ມ ໃນບັນຊີບູລິມະສິດຂອງທ່ານໄບເດັນ ຫຼັງຈາກມີບັນຫາທີ່ກົດດັນຫຼາຍໆຢ່າງພາຍໃນປະເທດ ເມື່ອໃດທີ່ທ່ານຫັນໄປພາກຕາເວັນອອກກາງ ເປັນໄປໄດ້ສູງ ທີ່ທ່ານຈະສຸມໃສ່ເລື້ອງອີຣ່ານ ອິສຣາແອລ ໄດ້ຄັດຄ້ານຢ່າງຍິ່ງຕໍ່ຂໍ້ຕົກລົງນິວເຄລຍອີຣ່ານ ປີ 2015 ລົງນາມໂດຍບັນດາປະເທດມະຫາອຳນາດ ທີ່ຕົນກ່າວວ່າ ມັນອຳນວຍໃຫ້ອີຣ່ານ ຊ່ອງທາງທີ່ຖືກຕ້ອງ ໃນການຄອບຄອງອາວຸດນິວເຄລຍ ທ່ານອາໂມດຊ໌ ອາຊາ-ແອລ ຈາກສະຖາບັນຮາດແມນ ກ່າວຜ່ານທາງສໄກປ໌ ວ່າ “ອີຣ່ານຈະຢູ່ເທິງສຸດ ໃນວາລະຂອງພາກຕາເວັນອອກກາງ ເພາະວ່າ ມັນເປັນຈຸດເດັ່ນທີ່ສຸດ ແລະເປັນເລື້ອງທີ່ຮີບດ່ວນຢູ່ໃນຂົງເຂດນີ້ ບໍ່ພຽງແຕ່ຍ້ອນເລື້ອງການອອກແບບ ດ້ານນິວເຄລຍຂອງອີຣ່ານເທົ່ານັ້ນ ຊຶ່ງເປັນບັນຫາຂອງໂລກຢ່າງແນ່ນອນ ແຕ່ຍັງມີເລື້ອງການແຊກແຊງໃນພາກຕາເວັນອອກກາງຂອງອີຣ່ານນຳດ້ວຍ ຍັງບໍ່ມີສົງຄາມກາງເມືອງໃດ ຢູ່ໃນພາກຕາເວັນອອກກາງ ຊຶ່ງອີຣ່ານ ບໍ່ວ່າໃນທາງໃດທາງນຶ່ງກໍມີສ່ວນກ່ຽວຂ້ອງນຳ ແລະໃນທາງທີ່ໂລກໂດຍ ສ່ວນໃຫຍ່ຮັບຮູ້ວ່າ ເປັນການສ້າງຄວາມບໍ່ທຸ່ນທ່ຽງຢ່າງຮ້າຍແຮງ ” ບັນດາເຈົ້າໜ້າທີ່ອິສຣາແອລສ່ວນໃຫຍ່ ຍອມຮັບວ່າ ທ່ານໄບເດັນ ໄດ້ສະໜັບສະໜຸນອິສຣາແອລ ມາຍາວນານ ແຕ່ທ່ານຍັງໃຫ້ການສະໜັບສະໜຸນຕໍ່ການ ມີປະເທດຂອງປາແລັສໄຕນ໌ ແລະອາດຈະພະຍາຍາມກົດດັນໃຫ້ອິສຣາແອລ ກັບຄືນສູ່ການເຈລະຈາສັນຕິພາບອີກ ອ່ານຂ່າວນີ້ຕື່ມ ເປັນພາສາອັງກິດ (Khaled Abu Toameh, Palestinian Journalist) (Antony Blinken, U S Secretary of State) (Sallai Meridor, Former Israeli Ambassador to US, Male, (in English)) (Amotz Asa-El, Hartman Institute (Male, English))